Mucosa gástrica.
Unha **mucosa** ou **membrana mucosa** é un tipo de tecido epitelial que tapiza varias cavidades do corpo e rodea os órganos internos. Consta dunha ou máis capas de células epiteliais que cobren unha capa de tecido conectivo laxo. É de orixe ectodérmica e continúase coa pel en varias aberturas corporais como os ollos (pálpebras), oídos, nariz e boca (beizos), a abertura da uretra e o ano. Algunhas membranas mucosas segregan mucus, un fluído mesto protector con moita mucina. A función das mucosas é deter os patóxenos (aínda que son máis penetrables que a pel, a cal ten unha grosa epiderme queratinizada) e lixo para que non entren no corpo e impedir que os tecidos corporais se deshidraten.

Estrutura
---------

Consta dun epitelio de varias capas de células de orixe ectodérmica situada sobre unha lámina propria de tecido conxuntivo laxo. Os detalles varían segundo a rexión do corpo. Na mucosa da cavidade bucal a capa superior é un epitelio estratificado plano, pero que, a diferenza do da pel, non está completamente queratinizado. Debaixo está a lámina propia e nalgunhas zonas da boca hai unha submucosa laxa. No tubo dixestivo debaixo da lámina propia hai unha capa con fibras de músculo liso, chamada *muscularis mucosae*, e o epitelio superficial presenta diversas especializacións rexionais. No intestino a capa externa está especializada con células con microvilosidades, que axudan a absorber os alimentos, chamadas enterocitos.

### Exemplos

Reviste varias cavidades corporais que están expostas externamente ao ambiente ou no interior dos órganos, e aseguran que os tecidos subxacentes permanezan húmidos. En varios sitios continúanse coa pel: como nas fosas nasais, os beizos, as pálpebras, os oídos. Hai mucosas por exemplo na farinxe, na traquea, no estómago e nos intestinos, na área xenital e no ano. Na muller, a vaxina, o útero e o clítoris teñen membranas mucosas. No home, o pene (na glande e no prepucio) ten membranas mucosas. A uretra está tamén tapizada por unha mucosa.

Algúns exemplos son:

* Mucosa bronquial e o recubrimento das cordas vocais
* Endometrio: a mucosa do útero
* Mucosa do esófago
* Mucosa gástrica
* Mucosa intestinal
* Mucosa nasal
* Mucosa olfactoria
* Mucosa oral
* Mucosa prepucial
* Mucosa vaxinal

Función
-------

A mucosa impide que os patóxenos e o lixo entren no corpo e impide que os tecidos perdan humidade. As membranas mucosas son bastante delicadas; son capaces de absorber varias substancias e toxinas pero son vulnerables á dor. Se o recubrimento se rompe ou desgarra, non pode facer estas misións protectoras. Algunhas membranas mucosas están implicadas na dixestión e na absorción dos almentos e na secreción de substancias. O fluído espeso que segregan algunhas mucosas (e as glándulas asociadas) é o mucus ou moco, con función protectora. Albergan tecido inmunolóxico (ver, por exemplo, tecido linfoide asociado ás mucosas).

Notas
-----

1. 1 2  "Mucous membrane". Encyclopedia Britannica. Consultado o 1 August 2015.
2. 1 2  Edward Rigby (1841). *A System of Midwifery: With numerous wood cuts. With notes and additional illustrations*. Lea & Blanchard. pp. 46–.
3. ↑  "Anatomy and Function" (PDF). coloradonocirc. Consultado o 1 August 2015.
4. ↑  "What is a Mucous Membrane?". wiseGeek. Consultado o 1 August 2015.
5. ↑  "The Role of the Mucus Barrier in Digestion" (PDF). doi:10.1007/s13228-012-0021-1.
6. ↑  "Mucus". Encyclopedia Britannica. Consultado o 1 August 2015.

Véxase tamén
------------

### Outros artigos

* Mucina
* Mucosa gástrica
* Sistema inmunitario mucosal

### Ligazóns externas

* Mucous Membrane *Medical Subject Headings* (MeSH) na Biblioteca Nacional de Medicina dos EUA.

|  |  |
| --- | --- |
| Control de autoridades | 
* Wd: Q1219805
* BNCF: 7129
* BNF: 11958950v
* BRE: 3625653
* EBID: ID
* GEC: 0153700
* GND: 4179718-8
* JSTOR: mucosa
* LCCN: sh85088237
* MAG: 2779890267
* NKC: ph254780
* PSH: 13750

 |

|  |  |
| --- | --- |
| Identificadores | 
* MeSH: D009092
* MeSH: A10.615.550
* TA: A05.4.01.015

 |